Kaptajnen på færgen Stena Saga slog storalarm lørdag eftermiddag efter et teknisk uheld i maskinrummet. Færgen var på vej mod Oslo. Ingen mennesker kom noget til, og med en halv times forsinkelse kunne færgen fortsætte turen mod den norske hovedstad. Over højttaleranlægget fik de 1392 passagerer besked om situationen af kaptajnen. Desuden tæller mandskabet 180 personer, oplyser Stena Lines linjedirektør i Norge, Rickard Ternblom, til det norske nyhedsbureau NTB. Han fortæller, at der lidt over klokken 17 skete en eksplosion i topblokken på en cylinder i maskinrummet, og at det resulterede i en del røg. - Der blev iværksat en automatisk slukning, fortæller Rickard Ternblom til NTB. Færgen var på vej fra Frederikshavn. Uheldet får ikke nogen større betydning. Som planlagt vil Stena Saga returnere mod Danmark lørdag aften. /ritzau/NTB

Referat:
Røg i maskinrummet på Stena Saga på vej fra Frederikshavn til Oslo fik kaptajn til at slå alarm.